
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 15 decembrie  2009               

PL-x  597/2009                     


AVIZ
asupra propunerii legislative pentru  modificarea lit. a) a alin.(1) al art.73 din Legea nr.295/2004 privind regimul armelor şi muniţiilor
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea lit. a) a alin.(1) al art.73 din Legea nr.295/2004 privind regimul armelor şi muniţiilor, trimisă cu adresa nr. Pl x 597 din 16 noiembrie 2009 şi înregistrată cu nr. 31/1064 din 17 noiembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins  propunerea legislativă  la 11 noiembrie 2009. 
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 15 decembrie 2009.
Propunerea legislativă are ca obiect de reglementare modificarea art. 73 alin. (1) lit. a) din Legea nr. 295/2004 privind regimul armelor şi muniţiilor, cu modificările şi completările ulterioare, în sensul prevederii posibilităţii deţinerii şi folosirii de către autoritatea publică centrală care răspunde de silvicultură – ROMSILVA – şi de către subunităţile aparţinând acesteia a armelor de vânătoare şi a muniţiei corespunzătoare, nu numai pentru recoltarea planificată a vânatului şi combaterea animalelor dăunătoare, ci şi pentru exercitarea atribuţiilor de serviciu ale organelor  de control, în domeniul pazei fondului forestier. 
Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr.785 din 8 iulie 2009 şi punctul de vedere al Guvernului, transmis cu adresa nr. 1959 din 3 august 2009 prin care nu susţine adoptarea acestei propuneri legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative. Din textul propus pentru art. 73 alin. (1) lit. a) rezultă că armele de vânătoare pot fi deţinute şi folosite nu numai pentru recoltarea planificată a vânatului şi combaterea animalelor dăunătoare, aşa cum se prevede în prezent, ci şi pentru exercitarea atribuţiilor de serviciu ale organelor de control, în domeniul pazei fondului forestier. Această soluţie nu poate fi acceptată, întrucât destinaţia armelor de vânătoare, astfel cum acestea sunt definite în art. 2 pct. III poz. 5 din Legea nr. 295/2004, cu modificările şi completările ulterioare, este aceea a practicării vânătorii, prin urmare aceste arme nu pot fi folosite în alt scop decât acela reglementat prin legea-cadru.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                 VICEPREŞEDINTE,                        SECRETAR,

                                   Florin IORDACHE            Gabriel ANDRONACHE

Consilier, Paul Şerban

